DJNovice - september 2025

### **OBVESTILO – BREZPLAČNa USPOSABLJANJa**

# **Spremljanje in skrbništvo pogodbe o izvedbi javnega naročila**

### Ministrstvo za javno upravo (Direktorat za javno naročanje) bo izvedlo brezplačno spletno usposabljanje z naslovom »**Spremljanje in skrbništvo pogodbe o izvedbi javnega naročila**«.

Opis vsebine usposabljanja:

* ključni koraki upravljanja pogodb in zalog,
* načrti za upravljanje pogodb,
* dokumentacija in vodenje evidenc med fazo upravljanja pogodb,
* ocenjevanje uspešnosti dobavitelja, izvajalca, vključno s preverjanji in kontrolnimi točkami,
* razvoj in izboljšave procesa upravljanja s pogodbami.

Usposabljanje bo potekalo na daljavo preko MS TEAMS, v sredo, **15. 10. 2025**, od 10. do 12. ure.

Več informacij in prijave so na voljo na naslednji povezavi:[**Upravna akademija - Spremljanje in skrbništvo pogodbe o izvedbi javnega naročila**](https://ua.gov.si/aktivnosti/detajli/?ID=d0eb8f88-b421-f011-aba6-005056817c25&Tag=582,459)

# **korupcijska tveganja in zagotavljanje integirtete pri javnem naročanju**

Ministrstvo za javno upravo (Direktorat za javno naročanje) bo v sodelovanju s Komisijo za preprečevanje korupcije izvedlo brezplačno spletno usposabljanjez naslovom»**Korupcijska tveganja in zagotavljanje integritete pri javnem naročanju**«.

Opis vsebine usposabljanja:

* korupcijska tveganja, ki so jim postopki javnega naročanja po izkušnjah Komisije izpostavljeni,
* korupcijska tveganja, ki ob uresničitvi lahko pomenijo kršitev integritete,
* ravnanja, ki pomenijo kršitev integritete na podlagi že pravnomočnih odločitev Komisije,
* na kakšen način, s kakšnimi ukrepi lahko sami zagotovimo integriteto pri javnem naročanju.

Usposabljanje bo potekalo na daljavo preko MS TEAMS, v torek, **21. 10. 2025**, od 10. do 12. ure.

Več informacij in prijave so na voljo na naslednji povezavi:[**Upravna akademija - Korupcijska tveganja in zagotavljanje integritete pri javnem naročanju**](https://ua.gov.si/aktivnosti/detajli/?ID=7c584afa-4299-f011-abb0-005056817c25&Tag=582,459)

**NE SPREGLEJTE - Zahteve glede dostopnosti za nekatere proizvode in storitve po Direktivi (EU) 2019/882**

Direktiva (EU) 2019/882 Evropskega parlamenta in Sveta z dne 17. aprila 2019 o zahtevah glede dostopnosti za proizvode in storitve (UL L št. 151, z dne 7. 6. 2019, str. 70–115), znana kot **evropski akt o dostopnosti** (*dostopna na povezavi:* [*Direktiva - 2019/882 - SL - EUR-Lex*](https://eur-lex.europa.eu/legal-content/SL/TXT/?uri=oj:JOL_2019_151_R_0003)), je bila sprejeta z namenom harmonizirati zahteve glede dostopnosti za nekatere proizvode in storitve za nemoteno delovanje notranjega trga EU, in sicer z odpravo in preprečevanjem ovir za prosti pretok, ki lahko nastanejo zaradi različne nacionalne zakonodaje. Ta akt je horizontalne narave in vključuje več različnih zahtev (za različne skupine subjektov), ki so jih države članice EU morale prenesti v nacionalno pravo do 28. junija 2022, uporabljati pa začeti od 28. junija 2025 naprej. Akt je v nacionalni pravni red implementiran z Zakonom o dostopnosti do proizvodov in storitev za invalide (ZDPSI) (Uradni list RS, št. 14/23).

**Uporaba zahtev glede dostopnosti iz akta pojasnjuje tudi sedanjo obveznost glede dostopnosti v pravu EU, zlasti na področju**[**javnega naročanja**](http://eur-lex.europa.eu/summary/glossary/public_procurement.html).

24. člen akta, ki ureja »*Dostopnost na podlagi drugih aktov Unije*« namreč določa, da kar zadeva proizvode in storitve iz 2. člena akta, predstavljajo zahteve glede dostopnosti, določene v Prilogi I k temu aktu, zahteve glede obvezne dostopnosti v smislu člena 42(1) Direktive 2014/24/EU in člena 60(1) Direktive 2014/25/EU, tj. tehničnih specifikacij.

Za vsak proizvod ali storitev, katere značilnosti, elementi ali funkcije izpolnjujejo zahteve glede dostopnosti iz Priloge I k temu aktu, se v skladu z oddelkom VI Priloge I predpostavlja, da njihove značilnosti, elementi ali funkcije izpolnjujejo tudi ustrezne obveznosti iz drugih aktov Unije glede dostopnosti, razen če je v teh drugih aktih določeno drugače.

25. člen akta pa glede drugih aktov Unije opredeljuje tudi, da *s*kladnost s harmoniziranimi standardi in tehničnimi specifikacijami ali njihovimi deli, sprejetimi v skladu s 15. členom akta, ustvarja domnevo o skladnosti s členom 24, kolikor zadevni standardi in tehnične specifikacije ali njihovi deli izpolnjujejo zahteve glede dostopnosti iz tega akta.

Tehnične specifikacije pri javnem naročanju na nacionalnem nivoju opredeljuje 68. člen Zakona o javnem naročanju (ZJN-3) (Uradni list RS, št. 91/15, 14/18, 121/21, 10/22, 74/22 – odl. US, 100/22 – ZNUZSZS, 28/23 in 88/23 – ZOPNN-F). Ta v tretjem odstavku vključuje zahteve dostopnosti, in sicer na način, da naročnik v zvezi s predmeti naročanja, ki jih bodo uporabljale fizične osebe, bodisi splošna javnost bodisi uslužbenci naročnika, pri pripravi tehničnih specifikacij upošteva merila dostopnosti za invalide ali zahteve za oblikovanje, prilagojeno vsem uporabnikom, razen v ustrezno utemeljenih izjemnih primerih. Kadar zahteve v zvezi z obvezno dostopnostjo določa neposredno veljaven pravni akt Evropske unije, naročnik tehnične specifikacije glede kriterijev dostopnosti za invalide ali zahtev za oblikovanje, prilagojeno vsem uporabnikom, določi s sklicevanjem na ta akt.

**Upoštevaje navedeno bi tako naročnik pri opredelitvi tehničnih specifikacij moral upoštevati vse veljavne zahteve glede dostopnosti, tudi tiste iz omenjenega EU akta o dostopnosti. Slednji pa za nekatere proizvode in storitve**, navedene v nadaljevanju, **določa konkretne zahteve dostopnosti.**

**PRIZVODI**

**Vrste proizvodov, za katere akt določa zahteve dostopnosti**:

* računalniki in operacijski sistemi;
* plačilni terminali in nekateri samopostrežni terminali, kot so bankomati, prodajni avtomati za vozovnice in avtomati za prijavo, interaktivni samopostrežni terminali za zagotavljanje informacij;
* pametni telefoni in druga oprema za dostop do telekomunikacijskih storitev;
* televizijska oprema, ki vključuje digitalne televizijske storitve;
* e-bralniki.

**Zahteve glede proizvodov**:

* morajo biti načrtovani in proizvedeni tako, da se zagotovi optimalna uporaba za invalide;
* morajo biti skladni s podrobnimi pravili o informacijah in navodilih, uporabniških vmesnikih in oblikovanju funkcionalnosti, podpornih storitvah in embalaži.

**STORITVE**

**Vrste storitev, za katere akt določa zahteve dostopnosti**:

* telefonske storitve;
* storitve za dostop do avdiovizualnih medijskih storitev;
* nekateri elementi storitev zračnega, avtobusnega, železniškega in vodnega prevoza, kot so spletišča, mobilne storitve, elektronske vozovnice, informacije;
* potrošniške bančne storitve;
* e-knjige;
* [e-trgovina](http://eur-lex.europa.eu/legal-content/SL/TXT/?uri=legissum:l24204);
* odgovarjanje na klice v sili v okviru [enotne evropske številke „112“](http://eur-lex.europa.eu/legal-content/SL/TXT/?uri=LEGISSUM:3209_2).

**Zahteve glede storitev** :

* zagotavljati morajo informacije o storitvi, njenih elementih dostopnosti in infrastrukturi;
* zagotavljati morajo enostavno dostopnost spletišč in mobilnih naprav;
* morajo podpirati sisteme, kot so službe za pomoč uporabnikom, klicni centri, in storitve usposabljanja, ki zagotavljajo informacije o dostopnosti;
* morajo uporabljati prakse, politike in postopke za obravnavanje potreb invalidov. Posebna pravila se uporabljajo za različne storitve (elektronske komunikacijske storitve, avdiovizualne storitve, zračni, avtobusni, železniški, vodni in mestni prevoz, potrošniške bančne storitve, e-knjige, e-trgovino in odgovarjanje v okviru telefonske številke za klic v sili 112).

Akt pa **se ne uporablja** za:

* predhodno posnete časovne medijske vsebine, kot so videoposnetki, diapozitivi ali oblike zapisa pisarniških datotek, objavljene pred 28. junijem 2025;
* spletne zemljevide, če so ključne informacije zagotovljene na dostopen digitalen način;
* spletišča in druge oblike arhiva, ki vsebujejo vsebino, ki se ne posodablja ali ureja po 28. juniju 2025;
* mikropodjetja, ki zagotavljajo storitve.

**STIK Z NAMI**

**Ministrstvo za javno upravo, Direktorat za javno naročanje, Tržaška cesta 21, 1000 Ljubljana**

Telefonsko svetovanje (sistem javnega naročanja): 01 478 1688, vsak torek, sredo in četrtek med 9.00 in 12.00 uro: <https://ejn.gov.si/direktorat/pomoc-uporabnikom.html>

Telefonsko svetovanje (tehnična pomoč, e-JN): 080 2002, vsak dan od ponedeljka do petka med 8.00 in 16.00 uro: <https://ejn.gov.si/tehnicna-pomoc> (Enotni kontaktni center državne uprave)

Enota za pomoč uporabnikom, ki izvajajo oziroma sodelujejo pri javnih naročilih, sofinanciranih s sredstvi EU (help- desk): <https://ejn.gov.si/direktorat/pomoc-uporabnikom.html>

